Broj: 711-I-1999-M-392/22-02-21

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Daria Zurovca, zastupnika u Hrvatskom saboru te gradonačelnika Grada Svete Nedelje,** za davanjem mišljenja Povjerenstva, na 189. sjednici, održanoj dana 29. rujna 2022., daje sljedeće:

**MIŠLJENJE**

1. **Sukladno odredbi članka 17. stavka 3. ZSSI-a obveznik Dario Zurovec može istovremeno uz obnašanje dužnosti gradonačelnika Grada Svete Nedelje obavljati umjetničku djelatnost sudjelovanja u glazbeno scenskom televizijskom showu te za isto primati naknadu.**
2. **Sukladno odredbi članka 17. stavka 4. ZSSI-a obveznik je dužan prilikom podnošenja imovinske kartice prijaviti Povjerenstvu prihode stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Dario Zurovec, zastupnik u Hrvatskom saboru tegradonačelnik Grada Svete Nedelje. U Povjerenstvu zahtjev je zaprimljen 27. rujna 2022. pod poslovnim brojem 711-U-7998-M-392/22-01-5, povodom kojeg se vodi predmet broj M-392/22.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici u smislu navedenog Zakona, dok je podstavkom 34. istog članka ZSSI-a propisano da su župan, gradonačelnici, općinski načelnici i njihovi zamjenici obveznici u smislu navedenog Zakona.

Povjerenstvo je uvidom u Registar dužnosnika utvrdilo da obveznik Dario Zurovec, obnaša dužnost zastupnika u Hrvatskom saboru tegradonačelnika Grada Svete Nedelje, slijedom čega je povodom obnašanja navedenih dužnosti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je dobio poziv za nastup na jednoj televiziji i to u više navrata, te da se radi o glazbeno-scenskom showu, kao i da je uobičajena praksa da se osobe koje nastupaju (glumci, glazbenici, sportaši itd.) plaćaju po nastupu.

Obveznik traži mišljenje Povjerenstva ima li pravo na novčanu naknadu (putem autorskog ugovora ili slično) jednako kao i ostali sudionici showa te napominje kako inače nema nikakav drugi angažman s navedenom televizijom.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici dužni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako iz zahtjeva za mišljenjem obveznika proizlazi kako bi isti sudjelovao u televizijskom glazbeno-scenskom showu, što bi predstavljalo obavljanje umjetničke djelatnost u smislu članka 17. stavka 3. ZSSI-a. Stoga obveznik Dario Zurovec može obavljati navedene poslove uz obnašanje dužnosti gradonačelnika Grada Svete Nedelje. Isto tako obveznik za navedene poslove može primati naknadu, no istu je temeljem članka 17. stavka 4. ZSSI-a dužan prijaviti u godišnjoj imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Dario Zurovec, elektroničkom dostavom
2. Objava na internetskoj stranici Povjerenstva
3. Pismohrana